CELEX: 32021D2313
Language: lv
Date: 2021-12-22 00:00:00
Title: Komisijas Lēmums (ES) 2021/2313 (2021. gada 22. decembris) par atbrīvojumu no ievedmuitas nodokļiem un no importa PVN, ko piešķir precēm, kas nepieciešamas Covid-19 uzliesmojuma seku apkarošanai 2022. gadā (izziņots ar dokumenta numuru C(2021) 9852) (Autentisks ir tikai teksts angļu, bulgāru, čehu, dāņu, franču, grieķu, holandiešu, horvātu, igauņu, itāļu, latviešu, maltiešu, poļu, portugāļu, rumāņu, slovēņu, somu, spāņu, ungāru, vācu un zviedru valodā)

28.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 464/11
               
            
         KOMISIJAS LĒMUMS (ES) 2021/2313
         (2021. gada 22. decembris)
         par atbrīvojumu no ievedmuitas nodokļiem un no importa PVN, ko piešķir precēm, kas nepieciešamas Covid-19 uzliesmojuma seku apkarošanai 2022. gadā
         
            
               (izziņots ar dokumenta numuru C(2021) 9852)
            
         
         (Autentisks ir tikai teksts angļu, bulgāru, čehu, dāņu, franču, grieķu, holandiešu, horvātu, igauņu, itāļu, latviešu, maltiešu, poļu, portugāļu, rumāņu, slovēņu, somu, spāņu, ungāru, vācu un zviedru valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2009/132/EK (2009. gada 19. oktobris), kas nosaka Direktīvas 2006/112/EK 143. panta b) un c) punkta darbības jomu attiecībā uz atbrīvošanu no pievienotās vērtības nodokļa sakarā ar noteiktu preču galīgo importu (1), un jo īpaši tās 53. panta pirmo daļu,
         ņemot vērā Padomes Regulu (EK) Nr. 1186/2009 (2009. gada 16. novembris), ar kuru izveido Kopienas sistēmu atbrīvojumiem no muitas nodokļiem (2), un jo īpaši tās 76. panta pirmo daļu,
         tā kā:
         
                     (1)
                  
                  
                     Ar Komisijas Lēmumu (ES) 2020/491 (3) līdz 2021. gada 31. decembrim ir piešķirts atbrīvojums no ievedmuitas nodokļiem un no importa pievienotās vērtības nodokļa (“PVN”) precēm, kas nepieciešamas Covid-19 uzliesmojuma seku apkarošanai.
                  
               
                     (2)
                  
                  
                     Komisija 2021. gada 8. novembrī apspriedās ar dalībvalstīm par to, vai ir nepieciešams pagarinājums; pēc tam Austrija, Beļģija, Grieķija, Horvātija, Latvija, Polija, Portugāle, Rumānija, Slovēnija, Spānija un Ungārija 2021. gada 12. novembrī, Īrija 2021. gada 16. novembrī, Bulgārija, Itālija, Malta, Nīderlande, Somija, Vācija un Zviedrija 2021. gada 17. novembrī, Igaunija 2021. gada 18. novembrī, Dānija un Luksemburga 2021. gada 19. novembrī un Čehija 2021. gada 23. novembrī (“lūguma iesniedzējas dalībvalstis”) iesniedza lūgumu par tā pasākuma turpmāku piemērošanu, ar ko importētām precēm piešķir atbrīvojumu no ievedmuitas nodokļiem un no PVN.
                  
               
                     (3)
                  
                  
                     Imports, ko lūguma iesniedzējas dalībvalstis veikušas saskaņā ar Lēmumu (ES) 2020/491, ir devis labumu, nodrošinot dalībvalstīs valsts organizācijām un kompetento iestāžu apstiprinātām organizācijām piekļuvi trūkstošajām nepieciešamajām zālēm, medicīniskajam aprīkojumam un individuālajiem aizsardzības līdzekļiem. Šādu preču tirdzniecības statistika liecina, ka ar to saistītajam importam ir tendence samazināties, bet tas vēl joprojām ir ievērojams un svārstīgs, mainoties atkarībā no to preču pieprasījuma, kuras ir vajadzīgas Covid-19 pandēmijas apkarošanai. Neraugoties uz dalībvalstīs notiekošo vakcināciju un vairākiem pasākumiem, kas veikti, lai novērstu vīrusa izplatīšanos, Covid-19 inficēšanās gadījumu skaits dalībvalstīs joprojām apdraud sabiedrības veselību. Tā kā lūguma iesniedzējas dalībvalstis joprojām ziņo par Covid-19 pandēmijas apkarošanai nepieciešamo preču trūkumu, ir lietderīgi piešķirt atbrīvojumu no ievedmuitas nodokļiem, kas iekasējami par tādām precēm, kuras importē Regulas (EK) Nr. 1186/2009 74. pantā aprakstītajām vajadzībām, un atbrīvojumu no PVN, kas iekasējams par tādām precēm, ko importē Direktīvas 2009/132/EK 51. pantā aprakstītajām vajadzībām.
                  
               
                     (4)
                  
                  
                     Lūguma iesniedzējām dalībvalstīm būtu jāinformē Komisija par dažādo preču veidu un daudzumiem, kuriem piemērots atbrīvojums no ievedmuitas nodokļiem un PVN, lai cīnītos pret Covid-19 uzliesmojuma sekām, un par organizācijām, kuras tās ir apstiprinājušas šo preču izsniegšanai personām vai nodošanai personu rīcībā, kā arī par pasākumiem, kas veikti, lai novērstu preču izmantošanu mērķiem, kas nav šā uzliesmojuma seku apkarošana. Lūguma iesniedzējām dalībvalstīm būtu jānodrošina, lai šāds atbrīvojums no muitas nodokļiem un PVN tiktu pareizi piemērots saskaņā ar tiesību aktiem muitas un PVN jomā un lai nepieļautu krāpšanu nodokļu jomā, izvairīšanos no nodokļu maksāšanas, nodokļu apiešanu vai nodokļu ļaunprātīgu izmantošanu.
                  
               
                     (5)
                  
                  
                     Ņemot vērā milzīgās problēmas, ar ko saskaras lūguma iesniedzējas dalībvalstis, atbrīvojums no ievedmuitas nodokļiem un no PVN būtu jāattiecina uz importu, ko veic no 2022. gada 1. janvāra. Atbrīvojums būtu jāpiemēro līdz 2022. gada 30. jūnijam.
                  
               
                     (6)
                  
                  
                     2021. gada 3. decembrī ir notikusi apspriešanās ar dalībvalstīm saskaņā ar Regulas (EK) Nr. 1186/2009 76. panta pirmo daļu un Direktīvas 2009/132/EK 53. panta pirmo daļu,
                  
               IR PIEŅĒMUSI ŠO LĒMUMU.
         
            1. pants
            
               1.   Preces atbrīvo no ievedmuitas nodokļiem Regulas (EK) Nr. 1186/2009 2. panta 1. punkta a) apakšpunkta nozīmē un atbrīvo no importa pievienotās vērtības nodokļa (PVN) Direktīvas 2009/132/EK 2. panta 1. punkta a) apakšpunkta nozīmē, ja ir izpildīti šādi nosacījumi:
               
                           a)
                        
                        
                           preces ir paredzētas kādam no šādiem izmantošanas veidiem:
                           
                                       i)
                                    
                                    
                                       c) apakšpunktā minētās struktūras un organizācijas tās par brīvu izsniedz personām, kuras skar vai apdraud Covid-19, vai kuras ir iesaistītas Covid-19 uzliesmojuma apkarošanā;
                                    
                                 
                                       ii)
                                    
                                    
                                       tās par brīvu nodod tādu personu rīcībā, kuras skar vai apdraud Covid-19 vai kuras ir iesaistītas Covid-19 uzliesmojuma apkarošanā, paturot tās c) apakšpunktā minēto struktūru un organizāciju īpašumā;
                                    
                                 
                     
                           b)
                        
                        
                           preces atbilst prasībām, kas noteiktas Regulas (EK) Nr. 1186/2009 75., 78., 79. un 80. pantā un Direktīvas 2009/132/EK 52., 55., 56. un 57. pantā;
                        
                     
                           c)
                        
                        
                           preces laišanai brīvā apgrozībā importē valsts organizācijas vai to uzdevumā, tostarp valsts struktūras, publiskās struktūras un citas struktūras, kas ir publisko tiesību subjekti, vai importē dalībvalstu kompetento iestāžu apstiprinātas organizācijas vai to uzdevumā.
                        
                     
            
               2.   Preces atbrīvo no ievedmuitas nodokļiem Regulas (EK) Nr. 1186/2009 2. panta 1. punkta a) apakšpunkta nozīmē un atbrīvo no importa pievienotās vērtības nodokļa (PVN) Direktīvas 2009/132/EK 2. panta 1. punkta a) apakšpunkta nozīmē arī tad, ja tās laišanai brīvā apgrozībā importē glābšanas dienesti vai importē to uzdevumā, lai apmierinātu vajadzības, kas tiem rodas laikā, kad tie sniedz ārkārtas palīdzību personām, kuras skar vai apdraud Covid-19, vai kuras ir iesaistītas Covid-19 uzliesmojuma apkarošanā.
            
         
         
            2. pants
            Dalībvalstis katru mēnesi paziņo Komisijai informāciju par dažādu tādu preču veidu un daudzumu, kas saskaņā ar 1. pantu ir atbrīvotas no ievedmuitas nodokļiem un no importa PVN, darot to informācijas paziņošanas mēnesim sekojošā mēneša piecpadsmitajā dienā.
            Vēlākais līdz 2022. gada 31. oktobrim dalībvalstis paziņo Komisijai šādu informāciju:
            
                        a)
                     
                     
                        saraksts ar 1. panta 1. punkta c) apakšpunktā minētajām dalībvalstu kompetento iestāžu apstiprinātajām organizācijām;
                     
                  
                        b)
                     
                     
                        konsolidēta informācija par dažādu tādu preču veidu un daudzumu, kas saskaņā ar 1. pantu ir atbrīvotas no ievedmuitas nodokļiem un no importa PVN;
                     
                  
                        c)
                     
                     
                        pasākumi, kas veikti, lai nodrošinātu atbilstību Regulas (EK) Nr. 1186/2009 78., 79. un 80. panta un Direktīvas 2009/132/EK 55., 56. un 57. panta prasībām saistībā ar precēm, uz kurām attiecas šis lēmums.
                     
                  
         
            3. pants
            Šā lēmuma 1. pantu piemēro importam uz Austriju, Beļģiju, Bulgāriju, Čehiju, Dāniju, Grieķiju, Horvātiju, Igauniju, Itāliju, Īriju, Latviju, Luksemburgu, Maltu, Nīderlandi, Poliju, Portugāli, Rumāniju, Slovēniju, Somiju, Spāniju, Ungāriju, Vāciju un Zviedriju, kas veikts laikā no 2022. gada 1. janvāra līdz 2022. gada 30. jūnijam.
         
         
            4. pants
            Šis lēmums ir adresēts Beļģijas Karalistei, Bulgārijas Republikai, Čehijas Republikai, Dānijas Karalistei, Vācijas Federatīvajai Republikai, Igaunijas Republikai, Īrijai, Grieķijas Republikai, Spānijas Karalistei, Horvātijas Republikai, Itālijas Republikai, Latvijas Republikai, Luksemburgas Lielhercogistei, Ungārijai, Maltas Republikai, Nīderlandes Karalistei, Austrijas Republikai, Polijas Republikai, Portugāles Republikai, Rumānijai, Slovēnijas Republikai, Somijas Republikai un Zviedrijas Karalistei.
            To piemēro no 2022. gada 1. janvāra.
         
         
            Briselē, 2021. gada 22. decembrī
            
               
                  Komisijas vārdā –
               
               
                  Komisijas loceklis
               
               Paolo GENTILONI
            
         
         
            (1)  OV L 292, 10.11.2009., 5. lpp.
         
         
            (2)  OV L 324, 10.12.2009., 23. lpp.
         
         
            (3)  Komisijas Lēmums (ES) 2020/491 (2020. gada 3. aprīlis) par atbrīvojumu no ievedmuitas nodokļiem un no importa PVN, ko piešķir precēm, kas nepieciešamas Covid-19 uzliesmojuma seku apkarošanai 2020. gadā (OV L 103, 3.4.2020., 1. lpp.).